Hirman, Karel, minister hospodárstva SR (2022-10-06):
Takže ešte raz príjemné popoludnie. Takže sa ospravedlňujem, ale sme ešte riešili pozmeňujúce návrhy k zajtrajším zákonom. Pán predsedajúci, vážený pán poslanec, milé pani poslankyne, vážení páni poslanci, aktuálna energetická kríza má zásadné negatívne vplyvy teda na naše hospodárstvo Slovenskej republiky a jej výrazný negatívny vplyv pociťuje tak priemysel, ale vysoké ceny energie sa premietajú aj do cien potravín, výrobkov, či služieb, čo pociťujú najmä občania hlavne sociálne slabšej skupiny. Zásadný a dôležitý krok sa udial 21. septembra ´22 na rokovaní vlády, keď bol schválený návrh novely zákona o energetike a zákon o regulácii sieťových odvetví. Ďalším krokom bolo prijatie uvedených zákonov na zasadnutí Národnej rady Slovenskej republiky ako aj podpísanie nového zákona pani prezidentkou tento týždeň. Potrebu novelizovať tieto zákony vyvolala aktuálna vážna kríza na veľkoobchodných trhoch s elektrinou a plynom. Schválený zákon o energetike reaguje na hroziacu cenovú nedostupnosť elektriny a plynu a vytvára dostatočné legislatívne nástroje umožňujúce štátu reagovať pružne a efektívne na prípadný vznik stavu núdze. Tento zákon umožňuje prijať ochranné opatrenia aj netrhového charakteru, ktoré zamedzia aplikáciu veľkoobchodných cien na dodávku elektriny a plynu koncovým odberateľom na Slovensku, obzvlášť v situácii, ak sa na domácom trhu dokáže vyrobiť elektrina za výrazné nižšie výrobné náklady. Doteraz bolo možné vyhlásiť všeobecný hospodársky záujem na základe technických porúch. Odteraz v rámci opatrení vo všeobecnom hospodárskom záujme bude možné vydať rozhodnutie aj z dôvodu zabránenia negatívnemu vplyvu vysokého nárastu cien elektriny a plynu na najzraniteľnejších odberateľov. Návrh takéhoto všeobecno-hospodárskeho záujmu na rokovanie vlády predloží ministerstvo hospodárstva po nadobudnutí účinnosti zákona. V súvislosti s prípravou rámca štátnej pomoci pre firemný sektor pripravuje ministerstvo aj novelu zákona o dotáciách. Cieľom návrhu zákona sú legislatívne úpravy, ktoré sú potrebné na to, aby ministerstvo mohlo poskytnúť pomoc podnikom zasiahnutých krízou, na zmiernenie negatívneho vplyvu vysokého nárastu cien elektriny a plynu. Je však potrebné zdôrazniť, že pomoc musí byť poskytnutá v súlade s dočasným krízovým rámcom Európskej komisie. Tento dočasný rámec stanovuje podmienky v oblastiach štátnej pomoci týkajúce sa na pokrytie nákladov súvisiacich s nepriaznivým dosahom vysokých cien energie. Vážený pán poslanec, v súvislosti s vašou otázkou je potrebné sa zmieniť aj o pomoci podnikom získaním dodatočných zdrojov financií prostredníctvom presunu nevyčerpaných eurofondov. Predovšetkým som však presvedčený, že spolu s našimi kolegami s ďalších krajín Európskej únie a s Európskou komisiou, ktorí riešia presne tie isté problémy ako my, dospejeme na európskej úrovni k riešeniu, ktoré prinesie zníženie cien elektriny aj plynu. Osobne vidím najväčší potenciál pri – zníženie ceny energií zastropovaním cien plynu, čo sa prejaví aj v cenách elektriny a takto významne pomôžeme všetkým odberateľom elektriny a plynu nielen na Slovensku, ale v celej našej spojenej Európskej únií a nášho spoločného trhu. To bol aj výsledok mojich dnešných stretnutí s pani eurokomisárkou Kadri Simson, čo sme potvrdili aj následne na tlačovej besede a aj aktuálne, keď som si pozeral posledné správy potvrdené pánom prezidentom Macronom, ktorý sa tiež jasne vyjadril za zastropovanie cien plynu na území Európskej únie. To zastropovanie sa bude týkať všetkého plynu, ktorý vstupuje na územie Európskej únie, či už potrubím, alebo vo forme skvapalneného plynu, pričom to zastropovanie bude urobené tak, aby sme my ostali konkurencieschopní voči našim hlavným konkurentom v nákupe plynu, hlavne teda skvapalneného plynu, teda voči ázijskému plynu. V prípade potrubného plynu tá úroveň bude tak urobená, aby vyhovovala a bola zaujímavá pre našich všetkých hlavných dodávateľov plynu, serióznych dodávateľov plynu, potrubného plynu, ako sú Nóri, Alžírčania či Azerbajčanci, ale aj Rusko, pokiaľ bude rešpektovať normálne pravidlá trhu a férovej ceny, ktorá je znesiteľná pre tak dodávateľa, ako aj odberateľa. Ďakujem.